recursal/SuperWikiNEXT-32B huggingface dataset:
**விக்கிரமவர்தனன்** (*Wikramawardhana*) சாவக மன்னரும், கயாம் வுரூக்கிற்குப் பின்னர் மயாபாகித்து பேரரசின் 5வது மன்னராக 1389 முதல் 1429 வரை பதவியில் இருந்தவர். இவர் 4-வது மன்னர் கயாம் வுரூக்கின் மருமகனும், அவரது மகளும் இளவரசியுமான குசுமவர்தனியைத் திருமணம் புரிந்தவரும் ஆவார். கயாம் வுரூக்கின் இன்னும் ஒரு மகனான பிரே வீரபூமி என்பவன் விக்கிரமவர்தனனினதும் குசுமவர்தனியினதும் ஆட்சிக்கு எதிராக சவால் விடுத்தான். தானே கயாம் வுரூக்கின் ஒரேயொரு மகன் எனவும், தானே அவரது முடிக்குரிய வாரிசு எனவும் வாதாடினான். ஆனாலும், வீரபூமியின் தாய் கயாம் வுரூக்கின் சட்டபூர்வமான மனைவி அல்லாத காரணத்தாலும், அவள் ஒரு இற்பரத்தை என்பதாலும் வீரபூமி சட்டபூர்வமாக வாரிசாக அறிவிக்கப்படவில்லை. இவர்களுக்கிடையே வாரிசுரிமைப் போர் 1404 முதல் 1406 வரை நடைபெற்றது. இப்போரில் விக்கிரமவர்தனன் வெற்றி பெற்றாலும் இந்த உள்நாட்டுப் போர் மயாபாகித்துப் பேரரசை நலிவடையச் செய்தது. விக்கிரமவர்தனனின் ஆட்சி 1429 வரை நடந்தது, அவருக்குப் பின்னர் அவரது மகள் சுகித்தா ஆட்சிப் பொறுப்பை ஏற்றார்.

மேற்கோள்கள்
-----------

1. ↑  Georges Coedès (1968). Vella, Walter F.. ed. *The Indianized States of Southeast Asia*. Honolulu: University of Hawaii Press. பக். 241. பன்னாட்டுத் தரப்புத்தக எண்:9780824803681. .

* Pringle, Robert. *A Short History of Bali: Indonesia's Hindu Realm*. Crows Nest, NSW: Allan & Unwin, 2004.

|
|  |
| முன்னர்**ஹயாம் வுரூக்** | **மயாபாகித்து பேரரசு**1389–1429 | பின்னர்**சுகித்தா** |
ஷட்ஜம் C ஸ்ருதியில், நாட்டையின் ஆரோஹணம். சலநாட்டையின் ஆரோஹணமும் அவரோஹணமும் இதுவே. 
**நாட்டை** ராகத்தில் உள்ள ஸ்வரங்கள் ஷட்ஜம், ஷட்ஸ்ருதி ரிஷபம், அந்தர காந்தாரம், ஷுத்த மத்யமம், ஷட்ஸ்ருதி தைவதம், காக்கலி நிஷாதம் ஆகும். இதன் ஆரோஹண-அவரோஹணம் :

* ஆரோஹணம் : ஸ ரி3 க3 ம1 ப த3 நி3 ஸ்

* அவரோஹணம் : ஸ் நி3 ப ம1 ரி3 ஸ

இது 36வது மேளகர்த்தாவான சலநாட்டையின் ஜன்ய ராகம் ஆகும். ஸம்பூர்ண ராகமான சலநாட்டையும் ஒளடவ ராகமான கம்பீரநாட்டையும் சேர்ந்த கலவையே ஆகும்.கச்சேரியின் தொடக்கத்தில் பாடக்கூடிய  மங்களகரமான ராகம் இது. இது  ஒரு விவாதி ராகம் ஆகும்.

நமது இசையில் பல நாட்டை ராகங்கள் காணப்படுகின்றன. அவற்றில் நாட்டை, சலநாட்ட, சுத்த நாட்ட, சாயா நாட்ட, மோகன நாட்ட, ஆஹிரி நாட்ட முதலியவற்றை கூறலாம். முதன்முதலாக தோன்றியிருக்கக் கூடிய ஔடவ ராகம் இதுவாகும். இதுவே கம்பீர நாட்டையாகவும் , பண்டைய தமிழிசைப் பண்ணில் நட்ட பாடை என்ற பண்ணாகவும் பொலிவுற்று விளங்கியுள்ளது.

தோற்றம்
-------

கி.பி 16ம் நூற்றாண்டு முதலே அதாவது ராமமாத்யர் காலம் முதற்கொண்டே சாதாரண காந்தாரமே சில இராகங்களில் ஷட்சுருதி ரிஷபமாகவும், கைசிகி நிஷாதமே ஷட்சுருதி தைவதமாகவும் விளங்கின. இப்படியாக ஷட்சுருதி ரிஷப ஷட்சுருதி தைவதங்களுடன் நாட்டை இராகம் தோற்றம் அளித்தது. அதுவே சுத்த நாட்ட என்றும் சுத்த நாட்டி என்றும் அறியப்பட்டன. 

ராமமாத்யர் சுத்த நாட்ட என்கிறார். துளஜா மகாராஜா தன்னுடைய 'சங்கீத சாராம்ருதத்தில்' சுத்த நாட்டி என்கிறார். நாட்ட என்ற இராகப் பெயர் இசை வரலாற்றின் இடைக்காலம் முதற்கொண்டே வழக்கத்தில் இருந்திருக்கின்றது. இராகங்களை ஜனக, ஜன்னிய பாகுபாட்டிற்கு உட்படுத்திய காலம் முதல் நாட்டராகம் ஜனக ராக ஸ்தானத்தை வகித்தது. பிற்பாடு மேளமாகவும் கருதப்படலாயிற்று. கி. பி. 16ம் நூற்றாண்டுகளில் தோன்றிய தாள்ளப்பாக்க அண்ணமாச்சாரியாருடைய சங்கீர்த்தனங்களுக்கு கொடுக்கப்பட்ட இராகங்களில் நாட்டை இராகம் வெகுவாகக் காணப்படுகிறது.

மேற்கோள்கள்
-----------

1. ↑  அ. கி. மூர்த்தி (1998) (in தமிழ்). *சைவ சித்தாந்த அகராதி*. சென்னை: திருநெல்வேலி, தென்னிந்திய சைவசித்தாந்த நூற்பதிப்புக் கழகம், லிமிடெட். பக். 161. .
**மார்வாரி** (*Marwari*) அல்லது **மலானி** (*Malani*) ஓர் அரிதான குதிரை இனம். இவை இந்தியாவின் இராஜஸ்தான் மாநிலத்தின் மார்வார் பிரதேசம் அல்லது ஜோத்பூர் பகுதியைச் சேர்ந்தவை. உட்புற வளைந்து நுனிகள் தொட்டுக்கொள்ளும் காதுகள் இந்த குதிரைகளின் சிறப்பு. இவை பல குதிரையின நிறங்களில் இருந்தாலும், கருப்பும் வெண்மையும் கலந்த திட்டு திட்டாக உள்ளவையும் வெண்ணிறப் பட்டைத்தோல் அமைப்பு கொண்டவையும் வாங்குவோர் மற்றும் வளர்ப்பவர்களிடையே மிகவும் பிரபலம். மார்வாரி குதிரைகள் அதன் கடினத்தன்மைக்காக அறியப்படுகிறது. மேலும் மார்வரியின் தென்மேற்கில் உள்ள கத்தியவார் பகுதியின் மற்றொரு இந்திய இனமான கத்தியவாரியுடன் மிகவும் ஒத்திருக்கிறது. மார்வாரிக் குதிரைகள், இந்திய குதிரைகள் மற்றும் அரேபிய குதிரைகளின் (குறிப்பாக மங்கோலிய குதிரைகள்) கலப்பினால் உருவானவை.

மேற்கு இந்தியாவின் மார்வார் பகுதியின் பாரம்பரிய ஆட்சியாளர்களான ராத்தோர்கள், மார்வாரி குதிரைகளின் இனப் பெருக்கத்தை முதன்முதலில் செய்தனர். 12 ஆம் நூற்றாண்டில் தொடங்கி, அவர்கள் சிறந்த முறையில் இனப்பெருக்கம் செய்தனர். இதன் மூலம் கலப்பில்லாத மற்றும் சிறந்த மார்வாரிக் குதிரை இனம் உருவானது. மார்வார் பிராந்திய மக்களால் இவை குதிரைப்படையில் வரலாறு முழுவதும் பயன்படுத்தப்பட்டன. மார்வாரி, போரில் அதன் விசுவாசத்தையும் தைரியத்தையும் வெளிப்படுத்தியது.

உட்புற வளைந்த மற்றும் நுனிகள் தொடும் காதுகள் இந்த குதிரைகளின் சிறப்பு
1930 களில் இந்த இனங்களின் இனப்பெருக்கம், மோசமான நிர்வாக நடைமுறைகளால் குறைந்தது. ஆனால் இன்று அதன் புகழ் மீண்டுள்ளது. மார்வாரிக் குதிரைகள் குறைந்தளவு பாரமிழுக்கவும் வேளாண் வேலைக்காகவும் பயன்படுத்தப்படுகிறது. அத்துடன் சவாரி மற்றும் பேக்கிங் (packing) செய்ய பயன்படுத்தப்படுகிறது. 1995 இல், இந்தியாவில் மார்வாரிக்கு ஒரு இனப்பெருக்க சமூகம் உருவானது. மார்வாரியின் ஏற்றுமதி பல ஆண்டுகள் தடை செய்யப்பட்டது, ஆனால் 2000 க்கும் 2006 க்கும் இடையில், சிறிய எண்ணிக்கையிலான ஏற்றுமதிகள் அனுமதிக்கப்பட்டன. 2008 ஆம் ஆண்டிலிருந்து, இந்தியாவிற்கு வெளியில் மார்வார்யின் அயல்நாட்டு நுழைவுச்சான்று சிறிய எண்ணிக்கையில் கிடைக்கிறது. மார்வாரிக் குதிரைகள் அரிதாக இருப்பினும், இந்தியாவிற்கு வெளியே அவைகளின் தனித்துவமான தோற்றம் காரணமாக மிகவும் பிரபலமாகி வருகின்றன.

மேற்கோள்கள்
-----------

1. ↑  "Marwari horses find new home in India". *The Times of India*. 14 September 2006. Archived from the original on 6 May 2010.. பார்த்த நாள்: 19 May 2009.

வெளியிணைப்புகள்
---------------

விக்கிமீடியா பொதுவகத்தில்,  
 ***மார்வாரி***   
என்பதின் ஊடகங்கள் உள்ளன. 

* Indigenous Horse Society of India
* Marwari Bloodlines website பரணிடப்பட்டது 2017-01-30 at the வந்தவழி இயந்திரம்
* Friends of Marwari/Kathiawari Horse UK, UK chapter of IHSI
**புன்செய்புளியம்பட்டி அண்ணாமலையார் கோயில்** தமிழ்நாட்டில் ஈரோடு மாவட்டம், புன்செய்புளியம்பட்டி என்னும் ஊரில் அமைந்துள்ள கிராமக் கோயிலாகும்.

வரலாறு
------

இக்கோயில் பத்தொன்பதாம் நூற்றாண்டைச் சேர்ந்தது.[] மூன்று நிலைக்கோபுரம் நன்னீராட்டுப்பெருவிழா 20 சனவரி 1997 திங்கட்கிழமையன்று நடைபெற்றதற்கான கல்வெட்டு கோயிலில் உள்ளது.

கோயில் அமைப்பு
--------------

மூலவர் விமானம் இக்கோயில் முதன்மைத் திருக்கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. வழக்கு நிலுவையில் இருப்பதால் நடைமுறை நிருவாகியால் நிர்வகிக்கப்படுகிறது. மூன்று நிலை ராஜகோபுரத்தைக் கொண்டஇக்கோயிலின் கருவறையில் மூலவர் இலிங்கத்திருமேனியாக உள்ளார். கருவறை முன்பாக வலது புறம் பிள்ளையாரும், இடது புறம் செங்கோட்டு வேலவரும் உள்ளனர். முன் மண்டபத்தில் மாணிக்கவாசகர், ஆடல்வல்லான், சிவகாமியம்மை, திருஞானசம்பந்தர், திருநாவுக்கரசர், சுந்தரர், மாணிக்கவாசகர், சேக்கிழார், மெய்கண்டார், அருணந்தி சிவம், மறைஞானசம்பந்தர், உமாபதி சிவம் ஆகியோர் உள்ளனர். கருவறை கோஷ்டத்தில் தட்சிணாமூர்த்தி, அடிமுடிகாணா அண்ணல், நான்முகன் உள்ளனர். திருச்சுற்றில் நவக்கிரகங்கள் மற்றும் சண்டிகேசுவரர் சன்னதிகள் உள்ளன.

பூசைகள்
-------

இக்கோயிலில் ஒருகாலப் பூசை நடக்கின்றது.

மேற்கோள்கள்
-----------

|  |  |
| --- | --- |
|  | த. இ. க. வெளியிட்ட திருக்கோயில் தரவுத் தொகுதியின் அடிப்படையில் இக்கட்டுரையை உருவாக்கியுள்ளோம். திட்டப் பக்கம் காண்க. |

1. 1 2  "தமிழகத் திருக்கோவில்கள் தரவுத் தொகுதி 1". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
2. ↑  "தமிழகத் திருக்கோவில்கள் தரவுத் தொகுதி 2". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
**பேஸிக்லினக்ஸ்** சிறியதோர் லினக்ஸ் வழங்கல். இது டாஸ் இயங்குதள (16 பிட் கோப்பு முறையா - FAT 16) வன்வட்டில் இருந்தோ இரண்டு நெகிழ்வட்டில் இருந்தோ (12 பிட் கோப்பு முறை - FAT 12) இல் இருந்தோ மிகப்பழைய வன்பொருட்களில் இருந்து (4 மெகாபைட் அல்லது இரண்டு காலி நெகிழ்வட்டில் இருந்தோ இயங்கக்கூடியது. பேஸிக்லினக்ஸ் அல்லது பிஎல் லினக்ஸ் 3 பெரிய பதிப்புக்களில் கிடைக்கின்றது. 

பேஸிக்லினக்ஸ் பழையகணினிகளுக்கென்றே உருவாக்கப்பட்டது. இது சிறியதோர் கேணலையும் குறைவான நினைவகத்தையும் (RAM) பாவிக்கின்றது. இதில் இணையத்தில் உலாவுதல் மின்னஞ்சல் செய்தல் மற்றும் எக்ஸ்ரேமினாலாகவும் செயற்படுத்தலாம். இதன் தற்போதைய பதிப்பானது பிரதானமாகப் பழைய மடிக்கணினிகளுக்கே பொருத்தமானது. இதில் PCMCIA வசதிகளுடன் மாஜிக்பாயிண்ட் (மைக்ரோசாப்ட் பவர்பாயிண்ட் போன்றதோர்) கருவியையும் உள்ளடக்கியுள்ளது.

பதிப்புக்கள்
------------

இதன் தற்போதைய பதிப்பான 3.40 இரண்டு பதிப்புக்களாக வெளிவருகின்றது. ஒன்று டாஸ் வகிர்வுகளில் (FAT 16 கோப்பு முறையிலமைந்த ஹாட்டிஸ்கில்) இருந்தும் நெகிழ்வட்டில் இருந்தும் ஆரம்பிக்ககூடியதோடு லினக்ஸ் கோப்புமுறையிலமைந்த ஹாட்டிஸ்கில் இருந்தும் இவை ஆரம்பிக்கலாம்.

இவற்றையும் பார்க்க
------------------

* மினிலினக்ஸ்
* லினக்ஸ் வழங்கல்கள்

வெளியிணைப்பு
------------

* பேஸிக்லினக்ஸ் (ஆங்கில மொழியில்)
* Bootable floppy ஒன்றை Bootable CD ஆக்குவது எப்படி? மயூரனின் வலைப்பதிவு. (தமிழில்)
**மூவாதியார்** பதினெண் கீழ்க்கணக்குநூல் காலப் புலவர்களில் ஒருவர். கி.பி.ஐந்தாம் நூற்றாண்டைச் சார்ந்தவர். ஐந்திணை எழுபது என்னும் என்னும் நூலிலுள்ள அகப்பொருள் பாடல்கள் இவரால் இயற்றப்பட்டவை.

பெயர் விளக்கம்
--------------

மூ ஆதியார் என்னும் சொற்கள் மூவாதியார் எனப் புணரும். இந்தப் புலவரின் பெயர் இவ்வாறு அமைந்த ஒன்று. இதில் உள்ள சொற்களில் 'மூ' என்பது மூப்புத் தன்மையை உணர்த்தும்.

இவர் சமயம்
----------

ஆதிநாதர் பிள்ளைத்தமிழ் என்னும் நூல் காட்டும் ஆதிநாதர் சமணர். 24 தீர்த்தங்கரர்களில் முதலாமவரை ஆதிநாதர் என்பர். ஆதியார் என்னும் சொல்லை இந்த ஆதிநாதர் என்னும் சொல்லோடு ஒப்பிட்டுப் பார்த்த அறிஞர்கள் சிலர் இவரைச் சமணர் என்பர். ஆதிநாதர் என்னும் பெயர் திருமாலையும் குறிக்கும். எனவே இவரைச் சமணர் எனக் கொள்வதற்குப் போதுமான சான்று இல்லை.

இவர் பாடல்
----------

இவர் தம் கடவுள் வாழ்த்துப் பாடலில் சிவபெருமானை வழிபடுகிறார். நெற்றியில் கண்ணை உடையவன், கழுத்தில் ஆலகால நஞ்சினைத் தேக்கிக்கொண்டவன், பேரண்டமாகவும், அனைத்துக்கும் மூலமாகவும் விளங்குபவன் என்றெல்லாம் குறிப்பிடுகிறார்.

 எண்ணும் பொருள் இனிதே எல்லாம் முடித்து, எமக்கு  

நண்ணும் கலை அனைத்தும் நல்குமால்-கண்ணுதலின்  

முண்டத்தான், அண்டத்தான், மூலத்தான், ஆலம் சேர்  

கண்டத்தான் ஈன்ற களிறு.

அடிக்குறிப்பு
-------------

1. ↑  மூ என்பது இரண்டு எண்களை உறழும் (பெருக்கும்) வாய்பாட்டில் *மூவாறு பதினெட்டு* என வரும். மூவாதியார் பெயரமைதியில் இந்தப் பொருளுக்கு இடமில்லை.
2. ↑  ஆழ்வார் திருநகரி ஆதிநாதர்
3. ↑  ஆதிநாதர் கோயில்
**புனைவியத் திறனாய்வு** என்பது கலை, இலக்கியம், மெய்யியல், சமயம், அரசியல் போன்ற பல துறைகளில் தாக்கத்தை ஏற்படுத்திய புனைவியக் கோட்பாட்டை அடிப்படையாகக் கொண்ட திறனாய்வு ஆகும். 18 ஆம் நூற்றாண்டில் தோற்றம் பெற்ற இது 18, 19 ஆம் நூற்றாண்டுகளில் பயன்பாட்டில் இருந்தது. புதியசெந்நெறியியத்தில் இருந்து அதற்கு எதிராகத் தோன்றிய இவ்வியக்கம் பல நாடுகளில் பல்வேறு வளர்ச்சிக் கட்டங்களைக் கொண்டிருந்ததால் இதற்குச் சரியான வரைவிலக்கணம் கூறுவது கடினமானதாக காணப்படுகிறது.

கலைஞர்களும், இலக்கியப் படைப்பாளர்களும் விதிமுறைகளுக்கும் கட்டுப்பாடுகளுக்கும் உட்படாமல் சுதந்திரமான இலக்கியம் படைக்க வேண்டும் என்னும் கொள்கையைப் புனைவியம் முன்னெடுத்தது. பகுத்தறிவு, விதிமுறைகள் போன்றவற்றுக்கு மாறாகக் கற்பனைக்குப் புனைவியம் முக்கியத்துவம் கொடுத்தது. உண்மை நிலை, யதார்த்தம் போன்றவற்றை இது முதன்மையானவைகளாகக் கருதவில்லை.

குறிப்புக்கள்
-------------

உசாத்துணைகள்
------------

* பஞ்சாங்கம், க. *இலக்கியமும் திறனாய்வுக் கோட்பாடுகளும்*, அன்னம், தஞ்சாவூர், 2011.
* நடராசன், தி. சு. *திறனாய்வுக் கலை*, நியூ செஞ்சுரி புக் ஹவுஸ் (பி) லிட், சென்னை, 2009 (ஏழாம் பதிப்பு).

இவற்றையும் பார்க்கவும்
----------------------

* திறனாய்வுக் கோட்பாடுகளின் பட்டியல்‎‎
**மார்வின் கே** (*Marvin Gaye*, ஏப்ரல் 2, 1939 – ஏப்ரல் 1, 1984) ஒரு அமெரிக்கப் பாடகரும் பாடலாசிரியரும் இசையமைப்பாளரும் ஆவார். மற்றவர்கள் மீது தன்னலமற்ற அன்பை அளிப்பதன் மூலம் இனப் பிளவுகளைக் குறைக்க இயலும் என்ற கருத்தின் அடிப்படையில் அவரது பல பாடல்கள் அமைந்திருந்தன. யூனிவர்சல் மியூசிக் குரூப் என்ற குழுமத்தின் ஓர் அங்கமான மோடவுன் ரெக்கார்ட்சு என்ற பதிவு நிறுவனத்தில் 1961ல் தன் இசைப் பயணத்தைத் தொடங்கிய மார்வின், விரைவில் அந்நிறுவனத்தின் முக்கிய ஆண் பாடகர் என்ற சிறப்பினைப் பெற்றார். ஆனால், 1971ல் அவர் வெளியிட்ட "வாட்சு கோயிங் ஆன்" என்ற இசைத் தொகுப்பிற்குப் பிறகு மோடவுனில் இருந்து விலகி, தன் இசைத் தொகுப்புகளைத் தனித்து வெளியிட்டார். 

உள்ளுணர்வு இசை எனப்படும் ஒரு இசை வகையிலும் ஆர்என்பி எனப்படும் ஒரு இசை வகையிலும் மார்வின் தன் பெரும்பாலான பாடல்களை அமைத்துள்ளார்.

விருதுகள்
---------

மார்வின் 1982ல் வெளியிட்ட "செக்சுவல் ஹீலிங்" என்ற இசைத் தொகுப்பிற்காக 1983ல் இரு கிராமி விருதுகளும் அவர் இறந்த பிறகு 1996ல் வாழ்நாள் சாதனைக்கான கிராமி விருதும் அவருக்கு வழங்கப்பட்டன.

மேற்கோள்கள்
-----------

1. 1 2  "நியூ வேல்டு என்சைக்ளோபீடியாவிலிருந்து: Marvin Gaye". *new world encyclopedia*. 14 மே 2022 அன்று பார்க்கப்பட்டது.
2. ↑  "ALLMUSIC: Marvin Gaye - Overview". *allmusic.com*. 15 May 2022 அன்று பார்க்கப்பட்டது.
3. ↑  "imdb: Marvin Gaye Awards". *imdb.com*. 14 May 2022 அன்று பார்க்கப்பட்டது.
**பைகார்பனேட்டு நிலைகாட்டி அல்லது நிறங்காட்டியானது** (Bicarbonate indicator)  ஒரு வகையான pH நிலைகாட்டியாகும். இந்த நிலைகாட்டி அல்லது நிறங்காட்டியானது ஒரு நீர்க்கரைசலில் கார்பனீராக்சைடு வாயுவின் செறிவு அதிகமாகும் போது ஒரு நிறமாற்றத்தைத் தரவல்ல அளவுக்கு உணர்வுநுட்பமுடையதாகும்.  இந்த நிலைகாட்டியானது ஒளித்தொகுப்பு மற்றும் உயிரணு ஆற்றல் பரிமாற்ற சோதனைகளில் கார்பனீராக்சைடானது வெளியிடப்படுகிறதா? இல்லையா? என்பதைக் கண்டறியும் சோதனையில் பயன்படுகிறது. இந்த நிலைகாட்டியானது உயிரினங்களில் நடைபெறும் வாயு பரிமாற்றத்தின் போது கார்பனீராக்சைடின் உள்ளடக்கத்தை சோதிக்கவும் பயன்படுத்தப்படுகிறது.  கார்பனீராக்சைடின் செறிவானது 0.04% என்ற  அளவிற்கும் அதிகமாக இருக்கும் போது தொடக்கத்தில் இருந்த சிவப்பு நிறமானது pH மதிப்பின்படி அமிலத்தன்மை அதிகமாகும் போது மஞ்சள் நிறமாக மாறுகிறது. கார்பனீராக்சைடின் செறிவானது 0.04% என்ற அளவிற்கும்  குறைவாக இருக்கும் போது சிவப்பு நிறத்திலிருந்து கருஞ்சிவப்புச்சாயமாகவும், இன்னும் மிகக்குறைந்த கார்பனீராக்சைடின் செறிவில் ஆழ்ந்த ஊதா நிறத்திற்கும் மாற்றமடைகிறது. வெளிச்சுவாசத்தின் போது வெளிவிடப்படும் கார்பனீராக்சைடின் செறிவுகளில் கூட நிலைகாட்டியில் கரைந்து வலிமை குறைந்த கார்போனிக் அமிலத்தை உருவாக்குகிறது. இதன் காரணமாக pH மதிப்பில் குறைவு ஏற்பட்டு நிற மாற்றத்திற்குக் காரணமாகிறது. ஒளித்தொகுப்பின் போது நிகழும் கரு ஊதாவாக மாறும் நிறமாற்றம் கார்பனீராக்சைடின் சதவீத இயைபில் குறைவு ஏற்படுவதைக் காட்டுகிறது. இந்த நிகழ்விலிருந்து ஆக்சிசனின் உற்பத்தியாவதும் உணரப்படுகிறது. ஆனால், இதற்கான நேரடியான சான்றுகள் ஏதுமில்லை.

இந்த வகை சோதனைகளில் கருவிகளில் அமில அல்லது கார மாசுபாடுகளைத் தவிர்ப்பதில் மிகுந்த கவனம் செலுத்தப்பட வேண்டும். ஏனெனில், இந்த சோதனையானது நேரடியாக கார்பனீராக்சைடுக்கான சிறப்பான சோதனையல்ல.

இயைபு
-----

இரண்டு கரைசல்கள் தனித்தனியாக தயாரிக்கப்படுகின்றன.

* கரைசல் A: தைமால் நீலம் 0.02 கி , கிரெசால் சிவப்பு 0.01 கி மற்றும் எத்தனால் 2 மிலி
* கரைசல் B: சோடியம் பைகார்பனேட்டு 0.8 கி, பொட்டாசியம் குளோரைடு 7.48 கி மற்றும் நீர் 90 மிலி
* கரைசல்கள் A மற்றும் B இவற்றைக் கலக்கவும் பின்னர் கலக்கப்பட்ட கரைசலில் 9 மிலி கரைசலை 1000 மிலி வாலை வடிநீரில் கலக்கவும்.
* பைகார்பனேட்டுகள் மற்றும் கார்பனேட்டுகளின் செறிவைக் கண்டறியப் பயன்படும் இந்த முறையானது "மேக்னியின் முறை" எனவும் அழைக்கப்படுகிறது.

மேற்கோள்கள்
-----------

1. 1 2 3  BBC Bitesize - GCSE Biology - Gas exchange in plants
2. 1 2 3  Chatterjee, Sananda. *A Chemical Analyser's Guide*, p.111
3. ↑  "Hydrogen carbonate indicator solution - Science & Plants in Schools". 2017-06-17 அன்று மூலம் பரணிடப்பட்டது. 2017-09-27 அன்று பார்க்கப்பட்டது.
**கன்சால் கிராமம்** (*Kansal Village*) எனும் இந்த சிறிய கிராமம், இந்திய பஞ்சாப் பிராந்தியத்தின் பஞ்சாப், அரியானா எனும் இரு மாகாண இடை தலைநகர் சண்டிகர் எல்லையில் அமைந்துள்ளது. (அமைவிடம்: 30 ° 45'43 "வ 76 ° 48'55"கி) சண்டிகரின் யூனியன் நிர்வாகம், இந்த பகுதியை பஞ்சாப் மாநிலத்திடமிருந்து குத்தகைக்கு தத்தெடுத்து எடுத்து பராமரித்து வருவதாக அறியப்பட்டது. மேலும் இந்த சிற்றூர் அருகில் கன்சால் வனம் எனும் இயற்கைக்கானகம் அமைந்துள்ளது. இக்கானகத்தில் கழுதைப்புலி, கலைமான், நில்கை மான், நரி மற்றும் முயல் போன்ற விலங்குகள் வசிக்கின்றன.

கன்சாலில் உள்ள அந்த வனப்பகுதிக்குள் நுழைய அனுமதி இல்லை என்றாலும், அதிக ஆர்வமுள்ள இயற்கை ரசிகர்கள் சண்டிகர் வனப்பாதுகாப்பு அதிகாரியிடன் விசேட அனுமதி பெற்று இக்காட்டில் சுற்றுலா மேற்கொள்கிறார்கள். மேலும் இவ் வனப்பகுதியில் ஒரு விருந்தினர் இல்லமும், இதனைச்சுற்றி ரம்மியமான புல்வெளிகள் மற்றும் பல்வகை மலர்த்தாவரங்கள் போன்றவை காட்சியளிக்கின்றன.

சான்றாதாரங்கள்
--------------

1. ↑  wikimapia.org | Kansal | village | வலைக்காணல்:20/07/2016
2. 1 2  "Kansal, Chandigarh". www.nativeplanet.com (ஆங்கிலம்). 2013–16. 2016-07-19 அன்று பார்க்கப்பட்டது.CS1 maint: date format (link)
**பாப்பிரெட்டிப்பட்டி வட்டம்**, தமிழ்நாட்டின் தர்மபுரி மாவட்டத்தில் உள்ள ஏழு வட்டங்களில் ஒன்றாகும். இந்த வட்டத்தின் தலைமையகமாக பாப்பிரெட்டிப்பட்டி நகரம் உள்ளது. இந்த வட்டத்தின் கீழ் 98 வருவாய் கிராமங்கள் உள்ளன. இவ்வட்டம் பாப்பிரெட்டிப்பட்டி, தென்கரைக்கோட்டை, கடத்தூர், பொம்மிடி என உள்வட்டங்கள் கொண்டது.

இவ்வட்டத்தில் பாப்பிரெட்டிப்பட்டி ஊராட்சி ஒன்றியம் மற்றும் கடத்தூர் ஊராட்சி ஒன்றியம் உள்ளது.

பரப்பளவு
--------

பாப்பிரெட்டிப்பட்டி வட்டத்தின் பரப்பளவு சுமார் 74,678 எக்டேர்களாகும். இது தர்மபுரி மாவட்டத்தின் நிலப்பரப்பில் பதினேழு சதவிகிதம்.

மக்கள் வகைப்பாடு
----------------

2011 ஆண்டின் இந்திய மக்கள் தொகை கணக்கெடுப்பின்படி 2,43,445 மக்கள் பாப்பிரெட்டிப்பட்டி வட்டத்தில் வசிக்கின்றார்கள். இவர்களில் 51% ஆண்கள், 49% பெண்கள் ஆவார்கள். மக்களின் சராசரி கல்வியறிவு 64% ஆகும், இதில் ஆண்களின் கல்வியறிவு 71%, பெண்களின் கல்வியறிவு 56% ஆகும். இது இந்திய தேசிய சராசரி கல்வியறிவான 72.99% விட குறைவானது. பாப்பிரெட்டிப்பட்டி மக்கள் தொகையில் 10% ஆறு வயதுக்குட்பட்டோர் ஆவார்கள்.

மேற்கோள்கள்
-----------

1. ↑  தர்மபுரி மாவட்டத்தின் வருவாய் வட்டங்கள்
2. ↑  "தர்மபுரி மாவட்ட இணையதளம்". 2011-04-14 அன்று மூலம் பரணிடப்பட்டது. 14 ஆகத்து 2014 அன்று பார்க்கப்பட்டது.
3. ↑  "2011-ம் ஆண்டிற்கான இந்திய மக்கள்தொகைக் கணக்கெடுப்பு அறிக்கை". 14 ஆகத்து 2014 அன்று பார்க்கப்பட்டது.
4. ↑  "இந்திய மக்கள் தொகை கணக்கெடுப்பு, 2011 - கல்வியறிவு". 14 ஆகத்து 2014 அன்று பார்க்கப்பட்டது.

| * பா
* உ
* தொ
தருமபுரி மாவட்டம் |
| --- |
| மாவட்ட தலைமையகம் | 
* தருமபுரி

 |  |
| மாநிலம் | 
* தமிழ்நாடு

 |
| பகுதி | 
* மழநாடு

 |
| வட்டம் | 
* தருமபுரி
* அரூர்
* பாலக்கோடு
* பாப்பிரெட்டிப்பட்டி
* பென்னாகரம்
* காரிமங்கலம்
* நல்லம்பள்ளி

 |
| நகராட்சி | 
* தருமபுரி

 |
| பேரூராட்சிகள் | 
* அரூர்
* கடத்தூர்
* கம்பைநல்லூர்
* காரிமங்கலம்
* பாப்பாரப்பட்டி
* பாப்பிரெட்டிப்பட்டி
* பாலக்கோடு
* பென்னாகரம்
* பி. மல்லாபுரம்
* மாரண்டஹள்ளி

 |
| ஊராட்சி ஒன்றியங்கள் | 
* அரூர்
* ஏரியூர்
* கடத்தூர்
* காரிமங்கலம்
* தருமபுரி
* நல்லம்பள்ளி
* பாப்பிரெட்டிப்பட்டி
* பாலக்கோடு
* பென்னாகரம்
* மொரப்பூர்

 |
| மக்களவை & சட்டமன்றத் தொகுதிகள் | 
* தர்மபுரி மக்களவைத் தொகுதி
* பாலக்கோடு
* பென்னகரம்
* தருமபுரி
* பாப்பிரெட்டிப்பட்டி
* அரூர் (தனி)

 |
*பாப்லகோனியா* (**Paphlagonia**) என்பது வட மத்திய அனத்தோலியாவின் கருங்கடல் கடற்கரையில் உள்ள ஒரு பழங்காலப் நிலபரப்பாகும். இது மேற்கில் பித்தினியாவிற்கும் கிழக்கே பான்டசுக்கும் இடையில் அமைந்துள்ளது. இசுட்ராபோவின் கூற்றுப்படி, பார்த்தீனியசு நதி இப்பகுதியின் மேற்கு எல்லையை உருவாக்கியது. மேலும் இது கிழக்கில் ஆலிசு நதியால் சூழப்பட்டுள்ளது. புராண பினியசின் மகனான *பாப்லகோனின்* பெயரால் இதற்கு பாப்லாகோனியா என்று பெயரிடப்பட்டது.

வரலாறு
------

இட்டைடியர்களின் காலத்தில், பாப்லகோனியாவில் காசிகிய மக்கள் வசித்து வந்தனர். பாப்லகோனியர்களுடன் அவர்களின் சரியான இன உறவு நிச்சயமற்றது. அவர்கள் இந்திய-ஐரோப்பிய மொழிகளைப் பேசும் அண்டை நாட்டு (கப்படோசியா நகரம்) மக்களுடன் தொடர்புடையவர்களாக இருக்கலாம்.

 பாப்லகோனியாவின் அரசர் பைலமினெசு யூர்கெட்சு. சுமார் 133 முதல் 103 கி.மு
பாப்லகோனியா மிகப் பழமையான நாடுகளில் ஒன்றான அனதோலியாவின் ஒரு பகுதியாகும். சுமார் 1200 கிமு அல்லது கிமு 1250 கிமு 1250 ஆம் ஆண்டில், நடந்ததாகக் கூறப்படும் திராயன் போரில் அவர்களது அரசன் பைலமெனெசும் அவரது மகன் அர்பாலியனும் இறந்தனர். ஓமர் மற்றும் லிவி ஆகியோரின் கூற்றுப்படி, கிரேக்க மொழியில் எனட்டோய் என்று அழைக்கப்படும் பாப்லாகோனியர்களின் குழு ஒரு புரட்சியின் போது அவர்களின் தாயகத்திலிருந்து வெளியேற்றப்பட்டனர். திரையன் இளவரசர் ஆன்டெனரின் தலைமையில் சென்ற தோற்கடிக்கப்பட்ட திரையன்களின் குழுவுடன், அவர்கள் அட்ரியாடிக் கடற்கரையின் வடக்கு முனைக்கு குடிபெயர்ந்தனர். பின்னர் அவர்கள் குடியேறிய பகுதிக்கு வெனிசியா என்ற பெயரைக் கொடுத்து பூர்வீக யூகானியுடன் இணைந்தனர்.

 அனதோலியாவைக் காட்டும் 15-ஆம் நூற்றாண்டின் வரைபடம், மேலே பாப்லகோனியா உள்ளது

குறிப்பிடத்தக்கவர்கள்
---------------------

* பாரசீக அரசர்களான முதலாம் அர்தசெராக்சஸ் மற்றும் இரண்டாம் டேரியஸ் ஆகியோரின் தூதரான ஆர்டோக்சரேசு

குறிப்பு
--------

1. ↑  Eustath. ad Horn. II. ii. 851, ad Dion. Per. 787; Steph. B. t.v.; Const. Porph. de Them. i. 7.

வெளி இணைப்புகள்
---------------

விக்கிமீடியா பொதுவகத்தில்,  
 ***பாப்லகோனியா***   
என்பதின் ஊடகங்கள் உள்ளன. 

* Bartin (English)
* Paphlagonia
* sdu.dk/halys
* *A Geographical and Historical Description of Asia Minor* by John Anthony Cramer
**ஒழலூர் விசுவநாத முதலியார் அழகேசன்**  (*Ozhalur Viswanatha Mudaliar Alagesan*, 6 செப்டம்பர் 1911 – 3 சனவரி 1992) என்பவர் ஒரு தமிழக அரசியல்வாதியும் விடுதலை இயக்க வீரருமாவார். இவர் இந்திய அரசியலமைப்பு நிர்ணய மன்ற உறுப்பினராகவும், மக்களவை உறுப்பினராகவும் பணியாற்றியுள்ளார்.

அரசியல்
-------

இந்திய அரசியலமைப்பு நிர்ணய மன்ற உறுப்பினராக 1946 ஆம் ஆண்டு முதல் 1951 ஆம் ஆண்டு வரை பங்காற்றினார். 1951 ஆம் ஆண்டு நடந்த முதல் பொதுத்தேர்தலில் 
செங்கல்பட்டு தொகுதியிலிருந்து தேர்ந்தெடுக்கப்பட்டார். பின்பு மீண்டும் அதே தொகுதியில் 1957 ஆம் ஆண்டு நடந்த பொதுத்தேர்தலில் போட்டியிட்டார், ஆனால் இத்தேர்தலில் தோல்வியடைந்தார். பின்னர் 1962 ஆம் ஆண்டு மீண்டும் அதே தொகுதியில் போட்டியிட்டு, வெற்றிபெற்றார். பின்பு 1971 ஆம் ஆண்டு நடந்த பொதுத்தேர்தலில், திருத்தணி தொகுதியிலும், 1975 ஆம் ஆண்டு அரக்கோணம் தொகுதியிலும் போட்டியிட்டு, வெற்றிபெற்றார்.

1965 ஆம் ஆண்டு இந்தி எதிர்ப்புப் போராட்டத்தின்போது நடுவண் அமைச்சரவையில் இருந்து, உணவு அமைச்சராக இருந்த சி. சுப்பிரமணியனுடன் பதவி விலகி இந்தி திணிப்பிற்கு தமது எதிர்ப்பினைத் தெரிவித்தார்.

இவர் 1968 முதல் 1971 வரை எத்தியோப்பியாவிற்கு இந்திய தூதராகப் பணியாற்றியுள்ளார்.

பிற பணிகள்
----------

* தமிழ்நாடு அரசு மேனாள் முதல்வர் பக்தவத்சலம் பெயரில் கல்வி அறக்கட்டளையைத் தொடங்கினார்.
* சவகர்லால் நேரு எழுதிய கிளிம்ப்சஸ் ஆப் வர்ல்ட் ஹிஸ்டரி என்ற ஆங்கில நூலைத் தமிழில் மொழி பெயர்த்தார்.

இறப்பு
------

தமது 81 ஆவது அகவையில் 3 சனவரி, 1992 அன்று இயற்கை எய்தினார்.

குறிப்புகள்
-----------

1. ↑  "Key highlights of the general elections 1951 to the First LokSabha" (PDF). Election Commission of India. 2009-03-18 அன்று மூலம் (PDF) பரணிடப்பட்டது. 2008-12-24 அன்று பார்க்கப்பட்டது.

மேற்கோள்கள்
-----------

* "Obituary References". *LokSabha Debates 26 February 1992*. Parliament of India. 2011-06-15 அன்று மூலம் பரணிடப்பட்டது. 2008-12-24 அன்று பார்க்கப்பட்டது.
மாகிம் அல்வாவின் புகைப்படம்
**மாகிம் அல்வா** (Mahim Halwa) என்பது இந்திய நாட்டின் மும்பை மாநிலத்தின் மாகிம் என்ற பகுதியில் பெயரிடப்பட்ட இனிப்பு அல்வா ஆகும். இது **பனிக்கட்டி அல்வா** என்றும் அழைக்கப்படுகிறது. மாகிம் பகுதியில் இருந்து தின்பண்டம் தயாரிப்பாளர்களான சோசி புத்தகாக்கா என்ற நிறுவனத்தால் உருவாக்கப்பட்டது என்பதால் இப்பெயரிடப்பட்டது. இது மும்பை நகரின் பிரபலமான ஒரு சிறப்பு உணவு ஆகும். இது "இனிப்பு மாவின் மெல்லிய அடுக்குகளின் தனித்தன்மை வாய்ந்த தின்பண்டமாக சிறிய சதுரங்களில் அழுத்தப்பட்டு, கொழுப்பு தடவிய காகிதத் தாள்களால் பிரிக்கப்பட்டது என்று விவரிக்கப்பட்டுள்ளது. 2010 ஆம் ஆண்டின் ஒரு செய்தியானது இனிப்புக்கான புவியியல் சார்ந்த குறியீட்டின் பதிவைப் பெறுவதற்கான முயற்சிகளைப் புகாரளித்தது.

மேலும் பார்க்கவும்
------------------

* அல்வா

மேற்கோள்கள்
-----------

1. ↑  "Ever Heard of Bombay Ice Halwa? This Dessert Melts in Mouth in the First Bite".
2. 1 2  Vikas Khanna (25 July 2013). *SAVOUR MUMBAI: A CULINARY JOURNEY THROUGH INDIA'S MELTING POT*. Westland. பக். 396–. பன்னாட்டுத் தரப்புத்தக எண்:978-93-82618-95-9. .
3. ↑  "Go time travelling with these long-standing eateries - Times of India". *The Times of India*. 2016-02-04 அன்று பார்க்கப்பட்டது.
4. ↑  Karanjia, B. K. (2004-01-01) (in en). *Vijitatma: founder-pioneer Ardeshir Godrej*. Viking. பன்னாட்டுத் தரப்புத்தக எண்:9780670057627. .
5. ↑  "13 products have potential for GI registration - Times of India". *The Times of India*. 2016-02-04 அன்று பார்க்கப்பட்டது.
**மேலசெம்மங்குடி** (*Melasemmangudi*)  இந்தியாவின் தமிழ்நாட்டில் தஞ்சாவூர் மாவட்டத்தில் பாபநாசம் வட்டத்தில் உள்ள ஒரு கிராமம் ஆகும்.

மக்கள் தொகை விவரம்
------------------

2011 மக்கள்தொகை கணக்கெடுப்பின்படி மேலசெம்மங்குடி கிராமத்தில் 1000 மக்கள் தொகை உள்ளது அதில் 519 ஆண்கள் மற்றும் 481 பெண்கள்.

மேலசெம்மங்குடி கிராமத்தில் 0-6 வயதுடைய குழந்தைகளின் மக்கள் தொகை 111 ஆகும், இது கிராமத்தின் மொத்த மக்கள் தொகையில் 11.10% ஆகும். மேலசெம்மங்குடி கிராமத்தின் சராசரி பாலின விகிதம் 927 ஆகும், இது தமிழ்நாட்டின் மாநில சராசரியான 996 ஐ விடக் குறைவு. மக்கள் தொகை கணக்கெடுப்பின்படி மேலசெம்மங்குடியின் குழந்தை பாலின விகிதம் 657 ஆகும், இது தமிழ்நாட்டின் சராசரியான 943ஐ விடக் குறைவு.

தமிழ்நாட்டை விட மேலசெம்மங்குடி கிராமத்தின் எழுத்தறிவு விகிதம் குறைவாக உள்ளது. 2011 ஆம் ஆண்டில், மேலசெம்மங்குடி கிராமத்தின் எழுத்தறிவு விகிதம் 76.27% ஆக இருந்தது, இது தமிழ்நாட்டின் எழுத்தறிவு விகிதமான 80.09% ஐ விடக் குறைவு. மேலசெம்மங்குடியில் ஆண்களின் எழுத்தறிவு 83.85% ஆகவும், பெண்களின் எழுத்தறிவு விகிதம் 68.42% ஆகவும் உள்ளது.

மேற்கோள்கள்
-----------

1. ↑  "Melasemmangudi Village Population - Papanasam - Thanjavur, Tamil Nadu". *www.census2011.co.in*. 2022-09-01 அன்று பார்க்கப்பட்டது.
**கலையாத்தும்குழி மாத்யூஸ் பினு** (பிறப்பு: டிசம்பர் 20, 1980) கேரளாவைச் சேர்ந்த ஒரு இந்திய தட கள விளையாட்டு வீரர் ஆவார். இவர் 400 மீட்டர் மற்றும் 800 மீட்டர் ஓட்டங்களில் திறமை பெற்றவர். 2004 ஆம் ஆண்டு ஆகஸ்ட் 20 ஆம் தேதி 2004 ஏதென்ஸ் ஒலிம்பிக்கில் 45.48 வினாடிகளில் ஓடி அப்போதைய 400 மீட்டர் தேசிய சாதனையை புரிந்தார். பின்னர், முகமது அனஸ் 2018 ஆம் ஆண்டில் கோல்ட் கோஸ்டில் நடந்த பொதுநலவாய விளையாட்டுப் போட்டிகளில் 45.32 வினாடிகளில் ஓடி, இவரது சாதனையை முறியடித்தார். 1960 ஆம் ஆண்டு உரோம் ஒலிம்பிக்கில் 44 வயதான மில்கா சிங் 400 மீட்டர் தொலைவினை 45.73 வினாடிகளில் ஓடி வைத்திருந்த இந்திய தேசிய சாதனையை முறியடித்தார். பெரிய சர்வதேச போட்டியில் பதக்கங்களை வென்ற முதல் இந்திய உடன்பிறப்புகள என்று இவரும் இவரது சகோதரியுமான க. மா. பீனாமோலும் சேர்ந்து வரலாறு படைத்தனர். இவர்கள் இருவரும் 2002ஆம் ஆண்டு நடைபெற்ற புசான் ஆசிய விளையாட்டுப் போட்டிகளில் பதக்கங்களை வென்றனர். ஆண்களுக்கான 800 மீட்டர் வெள்ளியை பினு வென்றபோது, மகளிர் போட்டியில் இவரது சகோதரி தங்கப்பதக்கம் வென்றார். பினு இந்திய தடகளத்தில் செய்த சாதனைகளுக்காக 2006 ஆம் ஆண்டுக்கான அருச்சுனா விருதைப் பெற்றார்.

வாழ்க்கைக்குறிப்பு
------------------

கேரளாவின் இடுக்கி மாவட்டத்தைச் சேர்ந்த பினு, திசம்பர் 20, 1980இல் பிறந்தார். தனது சகோதரி பீனாமோலின் அடிச்சுவடுகளைப் பின்பற்றி, தடகளத்தை தனது வாழ்க்கையாகத் தேர்வு செய்தார். பினுவுக்கு உக்ரைனைச் சேர்ந்த யூரி பயிற்சியளித்தார், அவர் பீனாமோலையும் பயிற்றுவித்தவர் ஆவார்.

குறிப்புகள்
-----------

1. ↑  "Athens 2004: India’s Binu qualifies for semis". இந்தியன் எக்சுபிரசு. 2004-08-21. Archived from the original on 2012-09-29.. பார்த்த நாள்: 2009-09-06.
2. ↑  "Milkha will reward Binu". தி டைம்ஸ் ஆஃப் இந்தியா. 2004-08-21.. பார்த்த நாள்: 2009-09-06.
3. ↑  "KM Binu adds silver to kitty". The Tribune. 2002-10-10.. பார்த்த நாள்: 2009-09-06.
4. ↑  "Arjuna award will motivate me: Binu". தி இந்து. 2007-08-12. Archived from the original on 2012-08-24.. பார்த்த நாள்: 2009-09-06.
5. ↑  "Distance stars on a heady high". Chennai, India: The Hindu. 2002-09-02. Archived from the original on 2002-11-24.. பார்த்த நாள்: 2009-09-06.

வெளி இணைப்புகள்
---------------

* ஐ.ஏ.ஏ.எஃபில் இடம்பெறும் கே. எம். பினு-இன் குறிப்புப் பக்கம்

|  |  |
| --- | --- |
| ஆளுமைக் கட்டுப்பாடு: மக்கள் இதை விக்கித்தரவில் தொகுக்கவும் | 
* World Athletics

 |
**மேலக்கொடுமலூர் குமரக்கடவுள் கோயில்** என்பது இராமநாதபுரம் மாவட்டம், மேலக்கொடுமலூரில் உள்ள முருகன் கோயிலாகும்.

கோயிலின் வரலாறு
---------------

முருகன் அசுரனை மழு என்ற சக்தி வாய்ந்த ஆயுதத்தால் அழித்துவிட்டு திரும்பும்போது, அங்கிருந்த முனிவர்கள் முருகனைக் கண்டுவணங்கினர். அந்த இடத்திலேயே (மேற்கு திசையில்) முருகன் நின்று அருளாசி வழங்கினார் என்று பக்தர்கள் நம்புகின்றனர். இதனால் இந்த ஊருக்கு மேலக்கொடுமழூர் என்ற பெயர் ஏற்பட்டது. மேலக்கொடுமழூர் என்றால் ‘வலிமைமிக்க மழு ஆயுதம் தாங்கி மேற்கு திசை நோக்கி நிற்கின்றவனின் ஊர்’ என்று பொருள். மேலக்கொடுமழுர் என்பது காலப் போக்கில் மருவி மேலக்கொடுமலூர் என மாறிவிட்டது எனக் கூறப்படுகிறது. இக்கோயிலை  இராமநாதபுரம் சேதுபதி மன்னர் கட்டினார்.  இக்கோயில் மேற்கு பார்த்த நிலையில் உள்ளது, கோயில் இறைவனான முருகனும் மேற்கு பார்த்தபடி இருப்பது சிறப்பு. இங்கு குமரக்கடவுள் சுயம்பு மூர்த்தியாக சுமார் ஆறு அடி உயரத்தில் காட்சியளிக்கிறார். குமரனுக்கு வாரத்தில் திங்கள், வெள்ளி, ஆகிய இரு நாட்களில் மட்டும் தான் பகளில் அபிஷேகம் பூசை செய்யப்படுகிறது. மற்ற நாட்களில் .இரவில் மட்டுமே அபிஷேகம் மற்றும் பூசை செய்யப்படுகிறது.

திருப்பணிகள்
------------

இக்கோயிலுக்கு. 1926 ஆம் ஆண்டு முதன்முறையாக குடமுழுக்கு நடைபெற்றது. பின்னர் 2004 ஆம் ஆண்டு கோயில் புணரமைக்கப்பட்டபோது இக்கோயிலைப் பற்றி ஜவாது புலவர் பாடிய குமரையா பதிகத்தை கோயில் மதில் சுவரில் கல்வெட்டாகப் பதித்து கோயிலின் விமானத்தின் தெற்குப் பகுதியில் ஜவாது புலவரின் உருவத்தைச் சுதையில் அமைத்தனர்.

இலக்கியங்கள்
------------

இக்கோயில் பாம்பன் சுவாமிகள், முகம்மது மீர் ஜவாது புலவர் ஆகியோரால் பாடப்பட்டது, மேலும் வேம்பத்தூர் கவிராஜ பண்டிதரால் "மேலக்கொடுமளுர் முருகன் ஞான உலா" என்ற இலக்கியம் பாடப்பட்டுள்ளது.

மேற்கோள்கள்
-----------

1. ↑  எஸ்.முஹம்மது ராஃபி (22 அக்டோபர் 2016). "முருகன் கோயிலில் முஸ்லிம் புலவருக்கு சிலை﻿: மத நல்லிணக்கத்துக்கு சான்றாக விளங்கும் மேலக்கொடுமலூர்". *செய்திக் கட்டுரை*. தி இந்து. 22 அக்டோபர் 2016 அன்று பார்க்கப்பட்டது.
2. ↑  "அருள்மிகு சுப்பிரமணியசுவாமி (குமரக்கடவுள் ) கோயில்". தினமலர். 23 அக்டோபர் 2016 அன்று பார்க்கப்பட்டது.
**சான்சே இல்ல** அனிருத் ரவிச்சந்திரன் என்னும் இசையமைப்பாளர் நடித்து வெளியிட்ட இசை ஆல்பமாகும். இந்த ஆல்பம் இந்தியாவின் தமிழ்நாடு மாநிலத்தின் தலைநகரான சென்னை மாநகரைப் புகழும் வண்ணம் வெளியிடப்பட்டது.

பின்னணி
-------

சென்னை மாநகரம் ஆங்கிலேயர் காலம் முதல் முக்கிய வர்த்தக மையமாகவும் கலாச்சார மையமாகவும் விளங்குகிறது. மற்ற எந்த ஊருடனும் ஒப்பிட்டாலும் சென்னை போன்ற ஒரு நகரம் இருக்க வாய்ப்பே இல்லை (சான்சே இல்ல) என்னும் அர்த்தத்தில் பாடல் அமைக்கப்பட்டுள்ளது. இந்தப் பாடலைத் தமிழ் திரையுலக இசையமைப்பாளர் அனிருத் இசை அமைத்து நடித்துள்ளார். விக்னேஷ் சிவன் என்னும் இயக்குனர் இந்தப் பாடலை எழுதி இயக்கியுள்ளார். இதன் ஒளிப்பதிவாளர் வில்லியம் சி.ஜார்ஜ்..

வெளியீடு
--------

"சான்சே இல்ல" பாடல் யூ டியூப் இணையதளத்தில் 1 ஆகஸ்ட், 2014 ஆம் ஆண்டு வெளியிடப்பட்டது.

பாடல் வரிகள்
------------

நீ எந்த ஊரோட உயிரா இருந்தாலும்
உன்ன சொந்தமாக்கும்டா
அதுதான் இந்த ஊருடா
இந்த பீச் காத்து மேல பட்டா போதும்டா
உனக்கு நல்ல ராசிடா
இனி சென்னை வாசிடா
வா வா வந்து ஆட்டோல ஏறி பாத்தியா
அண்ணன் சொல்லும் ஊரோட வரலாற கேட்டீயா?
மைலாப்பூர் பில்ட்டர் காப்பி வாசம் தூக்குதா
மவுண்ட் ரோடு டிராபிக்கோட இசைதான் கேக்குதா
மச்சான் சான்சே இல்ல இல்ல சான்சே இல்ல
நம்ம சென்னை போல வேற ஊரே இல்ல
மச்சான் சான்சே இல்ல இல்ல சான்சே இல்ல
நம்ம சென்னை போல வேற ஊரே இல்ல
கோடம்பாக்கம் உள்ள போய் ஷூட்டிங்கத்தான் பாக்கவா
இல்ல தி.நகர் உள்ள போய் புடிச்சத வாங்கவா
அந்த பாடிகாட் முனீஸ்வரன் பிலஸ்ஸிங்கத்தான் கேக்கவா?
எட்டு இ.சி.ஆரு ஓ.எம்.ஆரு ஸ்பீடா வண்டி ஓட்டவா?
சூப்பர் ஸ்டாரோட பர்ஸ்டே பர்ஸ்ட் ஷோ வா?
சென்னை சூப்பர் கிங்குக்கு விசில போடவா?
நம்ம லவ்வ வளத்த
வாழ வைக்குற, பெசன்ட் நகர் பீச்சோட புகழ பாடவா?
மச்சான் சான்சே இல்ல இல்ல சான்சே இல்ல
நம்ம சென்னை போல வேற ஊரே இல்ல
மச்சான் சான்சே இல்ல இல்ல சான்சே இல்ல
நம்ம சென்னை போல வேற ஊரே இல்ல
வா நண்பா வா வாடா வா
வா ஒன்னா சேர்ந்தாட வா
சென்னை லைஃப நல்லா கொண்டாட வா
இது நம்ம ஊருடா
இன்னும் கத்தி கத்து சொல்லுடா
இந்த வாழ்க எங்கும் அமையாதடா
மச்சான் சான்சே இல்ல இல்ல சான்சே இல்ல
நம்ம சென்னை போல வேற ஊரே இல்ல
மச்சான் சான்சே இல்ல இல்ல சான்சே இல்ல
நம்ம சென்னை போல வேற ஊரே இல்ல

மேற்கோள்கள்
-----------

1. ↑
2. ↑
3. ↑  "காப்பகப்படுத்தப்பட்ட நகல்". 2014-08-19 அன்று மூலம் பரணிடப்பட்டது. 2014-08-19 அன்று பார்க்கப்பட்டது.
**பி. ஏ. பெரியநாயகி** (*P. A. Periyanayaki*, 14 ஏப்ரல் 1927 – 8 சூன் 1990) தமிழ்த் திரைப்படப் பின்னணிப் பாடகியும், கருநாடக இசைப் பாடகியும், நடிகையும் ஆவார். இவரே தமிழ் திரைப்படத்தின் முதல் பின்னணிப் பாடகியாவார்.

வாழ்க்கைக் குறிப்பு
-------------------

பெரியநாயகியின் சொந்த ஊர் தமிழ்நாடு பண்ருட்டிக்கு அருகில் உள்ள திருவதிகை என்ற பாடல் பெற்ற தலமாகும். இவரின் தாயார் அக்காலத்தில் "பண்ருட்டி அம்மாள்" என அழைக்கப்பட்ட புகழ்பெற்ற பாடகி ஆதிலட்சுமி ஆவார். பெரியநாயகி அவரின் கடைசிப் பிள்ளை. பாலசுப்பிரமணியன், ராஜாமணி ஆகியோர் இவருடன் கூடப் பிறந்தவர்கள். தாயார் ஆதிலட்சுமி தனது மூன்று குழந்தைகளுடன் இலங்கையில் சில காலம் தங்கியிருந்து பல கருநாடக இசைக் கச்சேரிகளை நடத்தி வந்தார். ஆதிலட்சுமி அம்மாளின் உடல் நலிவுற்றதை அடுத்து பிள்ளைகளுடன் சென்னை திரும்பினார். பெரியநாயகி திருவல்லிக்கேணி சி. எஸ். எம். பள்ளியில் ஏழாம் வகுப்பு வரை படித்தார்.

திரைப்படங்களில் நடிப்பு
-----------------------

1940 ஆம் ஆண்டில் பெரியநாயகியின் சகோதரி பி. ஏ. ராஜாமணிக்கு ஊர்வசியின் காதல் என்ற திரைப்படத்தில் நடிப்பதற்கு அழைப்பு வந்தது. அதில் பெரியநாயகிக்கும் ஒரு காந்தர்வக் கன்னியாக நடிக்கும் வாய்ப்பு கிடைத்தது. இதனால் படிப்பை இடைநிறுத்திவிட்டு தாயாருடன் சேலம் செல்ல வேண்டிய நிலை ஏற்பட்டது.

பெரியநாயகி அன்னை ஆதிலட்சுமி அம்மாளிடமும், பத்தமடை சுந்தர ஐயர் என்பவரிடமும் முறையாக கருநாடக இசை பயின்று மேடைக் கச்சேரிகளில் பாடி வந்தார். சிறந்த குரல் வளமும், பாடும் திறமையும் கொண்டிருந்தார். இதனால் இவருக்கு திரைப்படங்களில் நடித்துப் பாடும் சந்தர்ப்பங்கள் கிடைத்தன. ஏவிஎம் இன் தயாரிப்பில் ஏ. டி. கிருஷ்ணசாமி 1941 இல் இயக்கிய சபாபதி திரைப்படத்தில் திறந்தவெளி அரங்கு ஒன்றில் மேடைக் கச்சேரியில் பாடுவது போன்ற காட்சி படமாக்கப்பட்டது. பெரியநாயகிக்கு இப்படத்தில் இரண்டு பாடல்கள் பாடுவதற்கு சந்தர்ப்பம் கிடைத்தது. தொடர்ந்து பஞ்சாமிர்தம் (1942), என் மனைவி (1942), மனோன்மணி, மகாமாயா (1944), பிரபாவதி, வேதாள உலகம், கிருஷ்ண பக்தி, கீதகாந்தி, தர்மவீரன், சிவலிங்க சாட்சி, சபாபதி, பிரபாவதி, கே. சுப்பிரமணியம் இயக்கிய விசித்ர வனிதா (1947), கூண்டுக்கிளி போன்ற பல திரைப்படங்களில் இவர் நடித்துப் பாடியுள்ளார். 1945 இல் வெளியான ஏவிஎம் இன் ஸ்ரீ வள்ளி திரைப்படத்தில் கதாநாயகி ருக்மிணி பாடிய பாடல் ஒன்றுக்கு முதன் முதலாகப் பின்னணிக் குரல் கொடுத்தார். ருக்மாங்கதன் படத்தில் நாரதராகத் தோன்றி நடித்துள்ளார். கிருஷ்ண பக்தி திரைப்படத்தில் பாமாவாக நடித்துள்ளார். ஏகம்பவாணன் (1947) திரைப்படத்தில் கதாநாயகியாக நடித்தார்.

பாடிய சில பாடல்கள்
------------------

* *திருவடி மலராலே* – ராகம்: தேஷ், படம்: பிரபாவதி
* *திருமாது வளர் பொன்னாடு*, *வெள்ளிமலைக் கெதிராய் விளங்கும் ஏழுமலையான்* - படம்: பிரபாவதி
* *என் மனம் கவர்ந்த* – படம்: லாவண்யா (1951) இசை: எஸ். வி. வெங்கட்ராமன்
* *ஜீவிய பாக்கியமே*, *வெட்டுண்ட கைகள்*, *கன்னியே மாமரி தாயே*, *அருள் தாரும் தேவ மாதாவே* - படம்: ஞானசௌந்தரி (1948), இசை: எஸ். வி. வெங்கட்ராமன்
* *சிந்தை அறிந்து வாடி* - படம்: ஸ்ரீவள்ளி, இயற்றியவர்: பாபநாசம் சிவன், இசை: சுதர்சனம்
* *நீலி மகன் நீ அல்லவோ* – ராகம்: கரகரப்ரியா, படம்: மலைக்கள்ளன்
* *ஜீவ ஒளியாக* - படம்: பைத்தியக்காரன், (டி. ஏ. மதுரத்திற்காகப் பின்னணி)

மேற்கோள்கள்
-----------

1. ↑  பிரதீப் மாதவன் (27 அக்டோபர் 2017). "முதல் பின்னணிப் பாடகி". *கட்டுரை*. தி இந்து தமிழ். 27 அக்டோபர் 2017 அன்று பார்க்கப்பட்டது.
2. 1 2 3 4  "இசைக்குயில் பி. ஏ. பெரியநாயகி". *பேசும் படம்*: பக். 10-14. பெப்ரவரி 1948.
3. ↑  Sri Valli -- 1945, ராண்டார் கை, தி இந்து, டிசம்பர் 28, 2007
**நாயகன்** (*Nayagan*) என்பது 2008 ஆம் ஆண்டு வெளியான இந்திய தமிழ் திரைப்படமாகும். விஜய்குமார் ரெட்டி எழுதி, சரவண சக்தி இயக்கிய  இப்படத்தை சக்யா செல்லுலாய்ட் தயாரித்தது, .

இப்படத்தில் ஜே. கே. ரித்தீஷ், ரமணா, சங்கீதா, கீர்த்தி சாவ்லா, அனிதா ஹசானந்தனி, ஆனந்தராஜ் ஆகியோர் நடித்துள்ளனர். பின்னர் இது தெலுங்கில் *அங்குசம்* என்ற பெயரில் மொழிமாற்றறம் பெயரிடப்பட்டது. படத்தில் ஒரு குத்தாட்டப் பாடலுக்கு அனிதா ஹசானந்தனி மற்றும் ரச்சனா மௌரியா ஆகியோர் ஆடியுள்ளனர். படத்திற்கு மரியா மனோகர் இசையமைத்தார்

22 ஆகத்து 2008 அன்று வெளியான இப்படம் இதற்கு முந்தைய ஆண்டில் வெளியான *வேகம்* திரைப்படத்தின் நேரடி மறு ஆக்கம் ஆகும். இந்த படம் 2004 ஆம் ஆண்டு வெளியான *செல்லுலார்* என்ற அமெரிக்கத் திரைப்படத்தின் மறு ஆக்கம் ஆகும்.

கதை
---

டாக்டர் சந்தியா விஸ்வநாத் ( சங்கீதா ) தனது வீட்டிலிருந்து ஒரு கும்பலால் கடத்தப்பட்டு வேறு இடத்திற்கு அழைத்துச் செல்லப்படுகிறார். அங்கு அவரது கணவர் இருக்கும் இடம் குறித்து அவரிடம் விசாரிக்கப்படுகிறது. அவரது அறையில் உள்ள ஒரு தொலைபேசி கும்பலின் தலைவரால் ( ஆனந்தராஜ் ) அடித்து நொறுக்கப்படுகிறது, என்றாலும் சீரற்ற தொலைபேசி அழைப்புகளைச் செய்ய போதுமானதாக உடைந்த தொலைபேசி துண்டுகளை சேர்க்கிறார். அவரது அழைப்புகளில் ஒன்று சக்திக்கு ( ரமணா) வருகின்றது. அவன் தன் மாமன் மகளானை திவ்யாவை (கீர்த்தி சாவ்லா ) கூட்டிக்கொண்டு ஓடிவந்துள்ளதால் அவனுக்கு வேறு பிரச்சனைகள் உள்ளன. இதனால் ஆரம்பத்தில் தயக்கம் காட்டிய அவன், சந்தியாவுக்கு உதவ ஒப்புக்கொண்டு, ஒரு காவல் நிலையத்ததுக்கு தொலைபேசி அழைப்பை விடுகிறார். காவல்துறை அதிகாரி குரு ( ஜே. கே. ரித்தீஷ் ) அவளுடன் பேசுகிறார், ஆனால் மற்றொரு பிரச்சனையால் அவர் திசைதிருப்பப்படுகிறார், எனவே சந்தியா மீண்டும் சக்தியைத் தொடர்பு கொள்கிறார். பின்னர் என்ன ஆனது எப்பதே கதையின் பிற்பகுதி ஆகும்

நடிகர்கள்
---------

* ஜே. கே. ரித்தீஷ் குருவாக
* ரமணா சக்தியாக
* சங்கீதா டாக்டர் சந்தியா விஸ்வநாதாக
* கீர்த்தி சாவ்லா திவ்யாவாக
* அனிதா ஹசானந்தனி நிலாவாக
* ரச்சனா மௌரியா
* ஆனந்தராஜ் கும்பல் தலைவராக (இரட்டை வேடம்)
* ராதாரவி
* பாண்டியராஜன்
* சிறீமன்
* தேவிப்ரியா

குறிப்புகள்
-----------

1. ↑  "நாயகன் - விமர்சனம்!". *tamil.webdunia.com*.
2. ↑  "Review: Nayagan". Rediff. 2012-08-05 அன்று பார்க்கப்பட்டது.
3. ↑  "'Nayagan' to speak in Telugu - Telugu Movie News". IndiaGlitz. 2008-09-16. 2008-09-18 அன்று மூலம் பரணிடப்பட்டது. 2012-08-05 அன்று பார்க்கப்பட்டது.
4. ↑  "NAYAGAN - MOVIE REVIEW CAST Rithish Ramana Sangeetha Vaiyapuri Pandiyarajan Anandraj DIRECTION Saravanashakthi MUSIC Mariya Manogar PRODUCTION V.K. Vijayakumar Reddy stills picture image gallery". Behindwoods. 2007-12-05. 2012-08-05 அன்று பார்க்கப்பட்டது.
**மனோகர் திரிம்பக் அஜ்காவ்ன்கர்** (*Manohar Trimbak Ajgaonkar*) (பிறப்பு 6 நவம்பர் 1954) ஒரு இந்திய அரசியல்வாதி ஆவார். இவர் பாரதிய ஜனதா கட்சியின் உறுப்பினர் ஆவார். இவர் கோவாவின் சட்டமன்றத்திற்கு முதன் முதலாக பெர்னேம் நகரத்தின் தர்காலிம் சட்டமன்றத் தொகுதியிலிருந்து தேர்ந்தெடுக்கப்பட்டார்.

இவர் தனது அரசியல் வாழ்க்கையை இந்திய தேசிய காங்கிரசு கட்சியிலிருந்து தொடங்கினார். இவர் 2002 ஆம் ஆண்டு பாரதிய ஜனதா கட்சியில் இணைந்தார். இவர் 2007 ஆம் ஆண்டில் இந்திய தேசிய காங்கிரசு கட்சிக்கு மீண்டும் திரும்பி தனது இடத்தைத் தக்க வைத்துக் கொண்டார். பின்னர் 2017 ஆம் ஆண்டில் மகாராட்டிரவாதி கோமந்த கட்சியில் இணைந்தார். வடக்கு கோவா மாவட்டத்தின் பெர்னேம் தொகுதியின் வேட்பாளராகவும் அறிவிக்கப்பட்டார்.

இவர் மீண்டும் 2019 ஆம் ஆண்டில் பாரதிய ஜனதா கட்சியில் இணைந்தார். மகாராட்டிரவாதி கோமந்த கட்சி to one seat in the கோவாவின் சட்டமன்றம். இவர் கோவா மாநிலத்தின் துணை முதலமைச்சராகவும் நியமிக்கப்பட்டார்.

மேற்கோள்கள்
-----------

1. ↑  "Another jolt to Congress: Now, Babu Azgaonkar to join MGP". *The Times of India*. 18 December 2016. .
2. ↑  My neta
3. ↑  Sopte quits BJP, joins Cong with Patanekar
4. ↑  Babu joins MGP to contest from Pernem
5. ↑  Manohar Ajgaonkar appointed deputy chief minister days after he quit MGP and joined BJP
**பி. எஸ். வினோத்** (*P. S. Vinod*) தெலுங்கு, இந்தி மற்றும் தமிழ் படங்களில் பணிபுரியும் இந்திய ஒளிப்பதிவாளர் ஆவார்.   இவர் 2000-த்தில் தமிழில் வெளியான ரிதம் என்ற படத்தின் மூலம் ஒளிப்பதிவாளராக அறிமுகமானார். பின்னர் பல இந்தி மற்றும் தெலுங்குத் திரைப்படங்களில் பணிபுரிந்தார்.

*முசாஃபிர்* (2004), *மை வைஃப்ஸ் மர்டர்* (2005), *டீஸ் மார் கான்* (2010), *பஞ்சா* (2011), *மனம்* (2014), *சோக்கடே சின்னி நயனா* (2015) *ஊபிரி* (2015) மற்றும் *ஹலோ* (2017) ஆகியவை இவரது குறிப்பிடத்தக்கப் படங்களாகும்.

தொழில்
------

இந்தியாவின் பெரும்பாலான விளம்பரங்களை இவர் ஒளிப்பதிவு செய்துள்ளார். சென்னைத் திரைப்படக் கல்லூரியில் பட்டம் பெற்ற பிறகு, மூத்த ஒளிப்பதிவாளர் சந்தோஷ் சிவனிடம் உதவி இயக்குநராக பணி புரிந்தார். அதன்பிறகு அடுத்தடுத்த இரண்டு தமிழ் படங்களான ரிதம் மற்றும் அப்பு ஆகியத் திரைப்படங்களில் இயக்குனர் வசந்திடம் பணி புரிந்தார். அதைத் தொடர்ந்து பாலிவுட்டில் பிரபலமான சில படங்களில் பணிபுரிந்தார். இவரது இரண்டாவது இந்தித் திரைப்படமான *முசாஃபிர்* இவருக்கு ஜீ திரைப்பட விருதுகளுக்கான பரிந்துரையைப் பெற்றது. *ஸ்ட்ரைக்கர்* (2010) படத்தில் இவரது பணி விமர்சகர்களால் பாராட்டப்பட்டது. 

நடன இயக்குனராக இருந்து இயக்குனராக மாறிய ஃபராஹ் கான் தனது மூன்றாவது இயக்கமான *தீஸ் மார் கான்* படத்திற்கு இவரை ஒளிப்பதிவு செய்ய வைத்தார். இத்திரைப்படத்தில் வினோத்தின் பணி விமர்சகர்களால் பாராட்டப்பட்டது. 2010  ஆண்டின் பாலிவுட் படங்களில் ஒன்றாக ரெடிப்.காம் தேர்வு செய்தது. தெற்காசிய சர்வதேச திரைப்பட விழாவில் சிறந்த திரைப்படத்திற்கான கிராண்ட் ஜூரி விருதை வென்ற கேங்ஸ்டர் திரைப்படமான ஆரண்ய காண்டம்,  மற்றும் காதல் நகைச்சுவை காதல் 2 கல்யாணம் ஆகிய இரண்டு தமிழ் படங்களில் இவர் பணியாற்றியுள்ளார். முதல் படத்திற்காக சிறந்த ஒளிப்பதிவாளருக்கான  விஜய் விருதை வென்றார். நடிகர் ஆர்யாவின் சகோதரர் சத்யாவின் அறிமுகமானது மிகவும் தாமதமாகி 2012-இல் வெளியிட திட்டமிடப்பட்டது.

சான்றுகள்
---------

1. ↑  "Rhythm within the dark". *தி டைம்ஸ் ஆஃப் இந்தியா*. 2011-01-20. 2012-11-04 அன்று மூலம் பரணிடப்பட்டது. 2011-03-12 அன்று பார்க்கப்பட்டது.
2. ↑  """It's about how well you translate the script onto the screen""". 2021-04-15 அன்று மூலம் பரணிடப்பட்டது. 2022-09-14 அன்று பார்க்கப்பட்டது.
3. ↑  "Review: Striker is Siddharth's game - Rediff.com Movies". Movies.rediff.com. 2010-02-05. 2011-03-12 அன்று பார்க்கப்பட்டது.
4. ↑  "The Most Good Looking Movies of 2010 - Rediff.com Movies". *Rediff.com*. 2010-12-23. 2011-03-12 அன்று பார்க்கப்பட்டது.
5. ↑  "Thiagarajan Kumararaja – the promising debutant director". Kolly Talk. 2011-06-16 அன்று மூலம் பரணிடப்பட்டது. 2011-03-12 அன்று பார்க்கப்பட்டது.

வெளி இணைப்புகள்
---------------

* ஐ.எம்.டி.பி இணையத்தளத்தில் பி. எஸ். வினோத்

|  |  |
| --- | --- |
| ஆளுமைக் கட்டுப்பாடு இதை விக்கித்தரவில் தொகுக்கவும் | 
* Europeana

 |
**நறுங்குறிஞ்சி வியாக்கியானம்**  என்னும் விருத்தியுரை நூல் 10 ஆம் நூற்றாண்டில் எழுதப்பட்டது. திருமங்கையாழ்வார் 8 ஆம் நூற்றாண்டில் வாழ்ந்தவர். இவரது பாடல்களில் ஒன்று "மைவண்ண நறுங்குறிஞ்சி" என்று தொடங்குகிறது. இந்த ஒரு பாடலுக்கு மட்டும் எழுதப்பட்ட உரைநூலாக உள்ளது இந்த நூல். இந்த விரிவுரையை எழுதியவர் பட்டர். இவர் வாழ்ந்த காலம் 16 ஆம் நூற்றாண்டு. இந்த விரிவுரை 800 எழுத்துக்களைக்  கொண்டது. டெம்மி தாள் அளவில் 38 பக்கங்கங்கள் கொண்ட நூலாக இது உள்ளது.

திருமங்கையாழ்வார் பாடல்
-----------------------

மைவண்ண நறுங்குஞ்சி குழல்பின் தாழ

மகரம்சேர் குழையிருபா டிலங்கி யாட,
எய்வண்ண வெஞ்சிலையே துணையா இங்கே

இருவராய் வந்தாரென் முன்னே நின்றார்
கைவண்ணம் தாமரைவாய் கமலம் போலும்

கண்ணிணையும் அரவிந்தம் அடியும் அதே,
அவ்வண்ணத் தவர்நிலைமை கண்டும் தோழீ.

அவரைநாம் தேவரென் றஞ்சி னோமே

பட்டர் விருத்தியில் சிறு பகுதி
------------------------------

அடிக்குறிப்பு
-------------

1. ↑  மு. அருணாசலம் (முதல் பதிப்பு 1973, திருத்தப்பட்ட பதிப்பு 2005). *தமிழ் இலக்கிய வரலாறு, பன்னிரண்டாம் நூற்றாண்டு, இரண்டாம் பாகம்*. சென்னை: தி பார்க்கர், தமிழியல் ஆய்வு மற்றும் வெளியீட்டு நிறுவனம், 291 அகமது வணிக வளாகம், இராயப்பேட்டை, சென்னை 600 014. பக். 213.
2. ↑  கிரந்தங்கள்
3. ↑  நாலாயிர திவ்வியப் பிரபந்தம் பாடல் எண் 2072
**பேக்கல் உத்சாகி** (*Bekal Utsahi*) என்று பிரபலமாக அறியப்படும் **முகம்மது சபி அலிகான்** (1 ஜூன் 1924 - 3 டிசம்பர் 2016), ஓர் இந்திய கவிஞரும், எழுத்தாளரும், அரசியல்வாதியும் ஆவர். இவர் இந்திரா காந்திக்கு நெருக்கமான காங்கிரஸ்காரராகவும், மாநிலங்களவை நாடாளுமன்ற உறுப்பினராகவும் இருந்தார். பத்மஸ்ரீ மற்றும் யாஷ் பாரதி உட்பட பல தேசிய விருதுகளைப் பெற்றுள்ளார்.

ஆரம்பகால வாழ்க்கை
-----------------

பேக்கல் உத்சாகி 1 ஜூன் 1924இல் உத்தரப் பிரதேசத்தின் பல்ராம்பூரில் பிறந்தார். இவரது தந்தையின் பெயர் ஜாபர் கான் லோடி- தாயின் பெயர் பிஸ்மில்லா. பால்ராம்பூரில் உள்ள எஸ்சி கல்லூரியில் உயர்நிலைப் பள்ளியில் தனது ஆரம்ப படிப்பை முடித்தார்.

இவர் மாநிலங்களவை முன்னாள் உறுப்பினராக இருந்தார். 1976இல் இலக்கியத்துக்காக பத்மஸ்ரீ விருதைப் பெற்றார். 1945இல் தேவாவின் வாரிஸ் அலி ஷா என்ற சூபி துறவி, "பேடம் கயா பேக்கல் ஆயா" என்று மேற்கோள் காட்டினார். அந்த சம்பவத்திற்குப் பிறகு முகமது சபி கான் தனது பெயரை "பேக்கல் வர்சி" என்று மாற்றிக்கொண்டார். ஜவகர்லால் நேரு 1952இல் இந்திய தேசிய காங்கிரஸ் கட்சியின் தேர்தல் பிரச்சாரத்தின்போது கோண்டாவுக்கு வந்திருந்தார். அதே நேரத்தில், இவரது "கிசான் பாரத் கா" கவிதையைக் கேட்டு உற்சாகமடைந்து "யே ஹமாரா உத்சாகி ஷயர் ஹை" என்று பாராட்டினார். அதன் பிறகு இவர் இலக்கிய உலகில் பேக்கால் உத்சாகி என்று அழைக்கப்படுகிறார்.

அரசியல்
-------

உத்சாகி இந்திய தேசிய காங்கிரஸ் கட்சியில் தீவிரமாக ஈடுபட்டார். மேலும், முன்னாள் பிரதமர் இந்திரா காந்தியுடன் மிக நெருக்கமாக இருந்தார். தேசிய ஒருங்கிணைப்புக்கான பங்களிப்பின் காரணமாக இவர் இந்திய நாடாளுமன்றத்தின் மேலவையான மாநிலங்களவை உறுப்பினராக காங்கிரஸால் பரிந்துரைக்கப்பட்டார். இவர், இந்தியப் பிரதமர் தலைமையில் தேசிய ஒருங்கிணைப்பு மன்றத்தின் உறுப்பினராகவும் இருந்தார்.

விருதுகள்
---------

1976ஆம் ஆண்டில் உத்சாகி பத்மஸ்ரீ விருதைப் பெற்றார். இவர் உத்தரப்பிரதேச அரசிடமிருந்து யாஷ் பாரதி விருதைப் பெற்றார். உருது இலக்கியத்திற்கான சேவைகளுக்காக 2013 ஆம் ஆண்டில் ஷாஹீத் ஷோதா சன்ஸ்தானால் இவருக்கு மாத்தி ரத்தன் சம்மன் வழங்கப்பட்டது.

மேற்கோள்கள்
-----------

1. ↑  Baikal Utsahi, poet, writer and politician, is no more. etemaaddaily.com (3 December 2016)
2. ↑   *காங்கிரஸ் முன்னாள் எம்.பி. பிரபல கவிஞர் பேக்கல் உட்சாஹி மரணம்*. மாலைமலர். 3 டிசம்பர் 2016. .
3. ↑  Dikshit, Suryaprasad (2016) (in hi). *Awadh Sanskriti Vishwakosh*. **2**. New Delhi: Vani Prakashan. பக். 37. பன்னாட்டுத் தரப்புத்தக எண்:978-93-5229-582-1. .
4. ↑  List of Former Members of Rajya Sabha (Term Wise) பரணிடப்பட்டது 2015-09-26 at the வந்தவழி இயந்திரம். Rajya Sabha Secretariat.
5. ↑  Re-constitution of the National Integration Council பரணிடப்பட்டது 5 மார்ச் 2016 at the வந்தவழி இயந்திரம். Government of India, Ministry of Home Affairs (5 April 2010). Retrieved on 3 December 2016.
6. ↑  Akhilesh honours 56 achievers with Yash Bharti. Times of India (10 February 2015). Retrieved on 3 December 2016.
7. ↑  "बेकल उत्साही, अष्टभुजा अरुणिमा को मिलेगा माटी रतन सम्मान". *Amar Ujala*. .

வெளி இணைப்புகள்
---------------

விக்கிமீடியா பொதுவகத்தில்,  
 ***பேக்கல் உத்சாகி***   
என்பதின் ஊடகங்கள் உள்ளன. 



| ஆளுமைக் கட்டுப்பாடு இதை விக்கித்தரவில் தொகுக்கவும் |
| --- |
| பன்னாட்டு | 
* FAST
* VIAF
* WorldCat

 |
| தேசிய | 
* United States

 |
| மற்றவை | 
* IdRef

 |
**பி. எஸ். வெங்கடேசன்** (பிறப்பு: ஆகத்து 24, 1934) மலேசியாவில் எழுத்தாளர்களுள் ஒருவராவராவார். பி.எஸ்.பரிதிதாசன் எனும் புனைப்பெயரில் எழுதிவரும் இவர் சிலாங்கூர் மாநிலத் தேர்வாணைக் குழு உறுப்பினரும், ஓய்வு பெற்ற கல்வி அதிகாரியுமாவார். மேலும் இவர் மலேசியத் தமிழ்ப் பண்பாட்டு இயக்கத்தின் செயலாளராகவும், உலகத் தமிழ்ப் பண்பாட்டு இயக்கத்தின் உதவித் தலைவராகவும், உலகத் தமிழ் ஆராய்ச்சி நிறுவனத்தின் மலேசியக் கிளையின் உதவித் தலைவராகவும், தேவான் பஹாசா டான் புஸ்தகா அமைத்துள்ள பல்லின எழுத்தாளர் குழுவின் துணைச் செயலாளராகவும், கோயில் குழுக்களில் பொறுப்புள்ளவராகவும் இருந்துள்ளார்.

எழுத்துத் துறை ஈடுபாடு
----------------------

1952 தொடக்கம் இவர் மலேசியா தமிழ் இலக்கியத்துறையில் ஈடுபட்டுவருகின்றார். பெரும்பாலும் சிறுகதைகள், கட்டுரைகள், புதுக்கவிதைகள் எழுதி வருகின்றார். இவரின் இத்தகைய ஆக்கங்கள் மலேசியா தேசிய பத்திரிகைகளிலும், இதழ்களிலும் பிரசுரமாகியுள்ளன.

நூல்கள்
-------

* "பறந்து சென்ற பைங்கிளிக்கு" (1980);
* "பரிதிதாசன் சிறுகதைகள் (1998)
* "பரிதிதாசன் கட்டுரைத் திரட்டு" (1998);
* "பரிதிதாசன் கருவிதைகள்" (1997);
* "எல்லோருக்கும் ஏற்ற பரிதிதாசன் எளிய இலக்கணம்" (2001).

பரிசில்களும், விருதுகளும்
-------------------------

* "எழுகதிர்" விருது
* அரசாங்கம் வழங்கிய AMN விருது

உசாத்துணை
---------

* மலேசியத் தமிழ் எழுத்துலகம் தளத்தில் பி. எஸ். வெங்கடேசன் பக்கம்
[*தொடர்பிழந்த இணைப்பு*]
பெல்ஜியத்தில் உள்ள ஒரு கர்மேல் சபைத்துறவு மடத்தில் நற்கருணை ஆசீர் நடைபெறுகின்றது
**நற்கருணை ஆசீர்** (ஆங்கில மொழி: *Benediction of the Blessed Sacrament*) என்பது கிறித்தவ பக்தி முயற்கிகளுள் ஒன்றாகும். இதில் ஒரு குருவோ அல்லது திருத்தொண்டரோ நற்கருணை ஆராதனையின் முடிவில் கதிர்ப்பாத்திரத்தில் உள்ள நற்கருணையினைக் கொண்டு மக்களுக்கு ஆசீ வழங்குவார். இவ்வழக்கம் கத்தோலிக்க திருச்சபையின் இலத்தீன் வழிபாட்டுமுறை, சில ஆங்கிலிக்க மற்றும் லூதரனிய திருச்சபைகள் மற்றும் சில மரபுவழி சபைகளில் உள்ளது.

வழிபாட்டுமுறை
-------------

1973இல் *Rite of Eucharistic Exposition and Benediction* என்னும் ஆவணம் இயற்றப்படும் வரை எவ்வகை சட்டமும் இவ்வழிபாட்டினைக்குறித்து இல்லை. எனினும் திருத்தந்தை பன்னிரண்டாம் கிளமெண்டின் ஆட்சியில் ரோமை மறைமாவட்ட முதன்மை குரு புரோஸ்பேரோ லாம்பெர்தினியால் (பின்னாளில் திருத்தந்தை பதினான்காம் பெனடிக்ட்) வெளியிட்ட வழிகாட்டுதல்கள் கடைபிடிக்கப்பட்டன.

நற்கருணை ஆசீருக்கு முன்பு நிகழும் ஆராதணையில் *"மாண்புயர்"* அல்லது அதனை ஒத்த ஒரு பாடல் பாடப்படுவது வழக்கம்.

தற்போது நடப்பில் உள்ள வழக்கப்படி நற்கருணை ஆசீருக்கு முன் தூபமிடுவதும் அதற்குறிய உடைகளை அணிவதும் குருக்களுக்கும் திருத்தொண்டர்களுக்கும் கட்டாயமாக்கப்படுள்ளது. மேலும் குருக்களையும் திருத்தொண்டர்களையும் தவிர பிறர், நற்கருனையினை ஆராதணைக்காக அதனை வெளிக்காட்ட சிறப்பு அனுமதி பெற்றிருப்பினும், நற்கருணை ஆசீர் அளிக்க இயலாது. நற்கருணை ஆசீர் முடிந்தவுடன் நற்கருணை, நற்கருணை பேழையில் வைக்கப்பட வேண்டும்.

மேற்கோள்கள்
-----------

1. ↑  "Congregation for Divine Worship, *Holy Communion and Worship of the Eucharist outside of Mass*, 91". 2013-11-06 அன்று மூலம் பரணிடப்பட்டது. 2013-10-22 அன்று பார்க்கப்பட்டது.
2. ↑  "Congregation for Divine Worship, *Holy Communion and Worship of the Eucharist outside of Mass*, 93 and 97". 2013-11-06 அன்று மூலம் பரணிடப்பட்டது. 2013-10-22 அன்று பார்க்கப்பட்டது.
3. ↑  "Congregation for Divine Worship, *Holy Communion and Worship of the Eucharist outside of Mass*, 92". 2013-11-06 அன்று மூலம் பரணிடப்பட்டது. 2013-10-22 அன்று பார்க்கப்பட்டது.
4. ↑  "Congregation for Divine Worship, *Holy Communion and Worship of the Eucharist outside of Mass*, 91". 2013-11-06 அன்று மூலம் பரணிடப்பட்டது. 2013-10-22 அன்று பார்க்கப்பட்டது.
5. ↑  "Congregation for Divine Worship, *Holy Communion and Worship of the Eucharist outside of Mass*, 100". 2013-11-06 அன்று மூலம் பரணிடப்பட்டது. 2013-10-22 அன்று பார்க்கப்பட்டது.

விக்கிமீடியா பொதுவகத்தில்,  
 ***நற்கருணை ஆசீர்***   
என்பதின் ஊடகங்கள் உள்ளன.